
Parlamentul României

Camera Deputaţilor
COMISIA PENTRU ADMINISTRAŢIE PUBLICĂ, 
AMENAJAREA TERITORIULUI ŞI ECHILIBRU ECOLOGIC

Bucureşti,   23.05.2012 
Nr.   26/112
Către,
BIROUL PERMANENT AL
CAMEREI DEPUTAŢILOR

Vă înaintăm, alăturat, raportul asupra propunerii legislative pentru modificarea și completarea Legii nr.90 din 26 martie 2001 privind organizarea și funcționarea Guvernului României și a ministerelor, trimisă comisiei pentru examinare pe fond, cu adresa nr. Pl.x 127 din 14 mai 2012.

PREŞEDINTE,

BOGDAN CANTARAGIU
Comisia pentru administraţie publica, amenajarea teritoriului şi echilibru ecologic Telefon: 021.414.1125, 021.414.1126; Fax: 021.314.69.34; e-mail: cpQ6@cdep.ro

RAPORT

asupra propunerii legislative pentru modificarea și completarea Legii nr.90 din 26 martie 2001 privind organizarea și funcționarea Guvernului României și a ministerelor
în conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 127 din 14 mai 2012, cu dezbaterea pe fond, în procedură obişnuită, a propunerii legislative pentru modificarea și completarea Legii nr.90 din 26 martie 2001 privind organizarea și funcționarea Guvernului României și a ministerelor.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.169/12.03.2012);
· avizul negativ al  Comisiei juridice, de disciplină şi imunităţi (Pl.x 127/21.05.2012);

· punctul de vedere negativ al Guvernului (nr.676/12.04.2012).
Propunerea legislativă are ca obiect de reglementare modificarea şi completarea Legii nr.90/2001 privind organizarea şi funcţionarea Guvernului României şi a ministerelor, cu modificările şi completările ulterioare. Potrivit Expunerii de motive, se propune o organizare a Guvernului bazată pe coordonarea sectorială a priorităţilor de guvernare, prin intermediul unor miniştri de stat, care împreună cu primul-ministru să formeze Consiliul primului-ministru, ca organism programatic al actului de guvernare.
Comisia propune Plenului Camerei Deputaţilor respingerea propunerii legislative pentru următoarele considerente:

- Potrivit art.102 alin.(3) din Constituţia României, republicată, „Guvernul este alcătuit din prim-ministru, miniştri şi alţi membri stabiliţi prin lege organică", urmărindu-se, astfel, o enumerare exemplificativă a funcţiilor din componenţa Guvernului. Prin această formulare s-a dorit reglementarea unui guvern fară scară ierarhică interioară şi în acelaşi timp cu o structură suplă.

Prin urmare, crearea unei structuri mai puţin flexibile va veni în contradicţie cu intenţia legiuitorului constituant şi nu va mai permite adaptarea structurii fiecărui Guvern la imperativele momentului.

Pe de altă parte, o anumită structură guvernamentală trebuie să exprime, fară îndoială, şi concepţia politică a partidului/coaliţiei care se află la guvernare.

Nu în ultimul rând, structura guvernamentală propusă de candidatul la funcţia de prim-ministru reflectă posibilităţile bugetare pe care statul le are la un moment dat. Mai precis, unele constrângeri bugetare îl pot determina pe candidatul la funcţia de prim-ministru să propună un guvern cu un număr de ministere redus, fară vicepremieri sau miniştri de stat.

De asmenea, există şi riscul unei instabilităţi legislative în condiţiile în care o formulă prea rigidă de organizare a Guvernului stabilită prin lege va atrage numeroase încercări de modificare a acesteia, pentru a răspunde necesităţilor impuse de realităţile interne şi externe.

Astfel, trebuie avut în vedere faptul că în orice moment al guvernării pot fi aduse modificări de substanţă la nivelul administraţiei publice centrale, ceea ce ar impune ca primul - ministru să aibă la îndemână posibilitatea de a încerca diverse formule guvernamentale necesare realizării programului propus, fară a fi condiţionat de prevederi legale de natură a îngreuna acest proces.

La dezbaterile care au avut loc în şedinţa comisiei din 21 mai 2012 au fost prezenţi  28 deputaţi, din totalul de 29 membri ai comisiei.

Raportul comisiei a fost adoptat cu majoritate de voturi.

Camera Deputaţilor este Prima Cameră sesizată potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat.
Propunerea legislativă face parte din categoria legilor organice, conform art.76 alin.(1) din Constituţia României, republicată.

